L’assessorât pe istruzion dal guvier galizian (che, cu lis ultimis elezions, al è tes mans dal PP) al è daûr a imbastî lis gnovis liniis di politiche linguistiche. Daûr des primis informazions, dutis lis scuelis a varessin di vê dôs materiis par galizian (siencis sociâls e lenghe galiziane) e dôs par castilian (matematiche e lenghe castiliane). La lenghe veicolâr dal rest des materiis e varès di jessi decidude in autonomie dai conseis scolastics di ogni istitût. Ta chest cuadri, il parê dai gjenitôrs al varès dome un valôr consultîf. Intai fats, e je la denuncie che e rive di plui bandis, cheste ipotetiche libertât di sielte si trasformarès intune posizion di vantaç pal castilian, contrari di ce che al previôt il Plan di normalizazion linguistiche.
A favorî il castilian a son ancje i prejudizis in vore cuintri di dutis lis lenghis minoritariis, come chel – marcât ancje di une part de stampe locâl – che lis materiis sientifichis, tant che chimiche o fisiche, no si puedin insegnâ par galizian. Par smentî chestis afermazions al è intervignût un grup di sienciâts galizians, ducj colaboradôrs dal CERN (Centri European di Investigazion Nucleâr), che a àn puartât il lôr esempli tant che ûs de lenghe galiziane tant che imprest di comunicazion sientifiche di alt nivel.
Font: Galiza Hoxe, 01/06/09 e 27/05/09
fur_Latn fur_Latn glg_Latn